Трейдюнионистите организират на 31 януари 1919 г. масово шествие до Джордж скуеър – централния площад на Глазгоу, където се събират към 90 000 души с искане за 40-часова работна седмица. Това става само 14 месеца след успеха на Октомврийската революция в Русия, а Ноемврийската революция в Германия е в разгара си. Правителството, силно разтревожено, не успява да се справи с разразилия се бунт (известен като "Battle of George Square") чрез полицията и разполага войски в града. Работниците постигат частична победа – гарантирана им е 47-часова работна седмица, тоест намалена с 10 работни часа.